Up-173/01
Datum: 2001-11-20T00:00:00.000+01:00
ecli: ECLI:SI:USRS:2001:Up.173.01
vrsta: posamični akt
zadeva: ustavna pritožba
objavljeno: Neobjavljeno | 20.11.2001
dokument: US21120
akt: Ustavna pritožba družbe A. center Ž. Z. zoper sodbo Višjega sodišča v Kopru št. I Cpg 216/2000-2 z dne 23. 11. 2000 v zvezi s sodbo Okrožnega sodišča v Novi Gorici št. Pg 182/97 z dne 8. 5. 2000 in zoper dopis Državnega tožilstva Republike Slovenije št.

Ctz 50/01-4/DP-rš z dne 6. 3. 2001
resitev: zavrženje
izrek: Ustavna pritožba družbe A. center Ž. Z. zoper sodbo Višjega sodišča v Kopru št. I Cpg 216/2000-2 z dne 23. 11. 2000 v zvezi s sodbo Okrožnega sodišča v Novi Gorici št. Pg 182/97 z dne 8. 5. 2000 in zoper dopis Državnega tožilstva Republike Slovenije št.

Ctz 50/01-4/DP-rš z dne 6. 3. 2001 se zavrže.
stavek: Ker je ustavna pritožba zoper sodbi sodišč prepozna, zoper dopis Državnega tožilstva pa nedopustna, jo je Ustavno sodišče zavrglo. Predlog Državnemu tožilstvu za vložitev zahteve za varstvo zakonitosti na tek roka za vložitev ustavne pritožbe ne vpliva.
odlocitev: sklep
geslo: Rok za vložitev ustavne pritožbe, prepozna ustavna pritožba.
podlaga: Zakon o Ustavnem sodišču (ZUstS), 1. odst. 50., 52., 1. al. 1. odst. 55. čl.
datum_vloge: 2001-04-25T22:00:00.000Z
datum_odlocitve: 2001-11-19T23:00:00.000Z

# Up-173/01

20. 11. 2001

## S K L E P

Ustavno sodišče je v postopku za preizkus ustavne pritožbe družbe A. center Ž. Z., d.o.o., V. pri U., ki jo zastopa B. B., odvetnik v T. na seji senata dne 20. novembra 2001

s k l e n i l o :

Ustavna pritožba družbe A. center Ž. Z. zoper sodbo Višjega sodišča v Kopru št. I Cpg 216/2000-2 z dne 23. 11. 2000 v zvezi s sodbo Okrožnega sodišča v Novi Gorici št. Pg 182/97 z dne 8. 5. 2000 in zoper dopis Državnega tožilstva Republike Slovenije št. Ctz 50/01-4/DP-rš z dne 6. 3. 2001 se zavrže.

## O b r a z l o ž i t e v

Okrožno sodišče je v gospodarskem sporu, v katerem je ustavna pritožnica nastopala kot tožeča stranka, zavrnilo njen zahtevek na izstavitev zemljiškoknjižne listine za vknjižbo solastninske pravice do 20,82% na stavbi Vrtojba št. 6 in pripadajočem zemljišču. Višje sodišče je zavrnilo pritožbo in potrdilo sodbo sodišča prve stopnje. Ustavna pritožnica je po svojem pooblaščencu predlagala Državnemu tožilstvu vložitev zahteve za varstvo zakonitosti zoper sodbo Višjega sodišča. Z dopisom z dne 6. 3. 2001 je Državno tožilstvo pooblaščenca obvestilo, da zahteve za varstvo zakonitosti ni vložilo. Ustavni pritožnik zatrjuje, da so navedeni sodbi in odločitev Državnega tožilstva nezakonite in da pritožniku odrekajo varstvo ustavno zajamčene pravice do zasebne lastnine (33. in 67. člen Ustave).

Po določbi prvega odstavka 52. člena Zakona o Ustavnem sodišču (Uradni list RS, št. 15/94 - v nadaljevanju ZUstS) je ustavno pritožbo treba vložiti v 60 dneh od dneva vročitve posamičnega akta, zoper katerega je mogoča ustavna pritožba. Posamični akt, ki ga je v konkretni zadevi mogoče izpodbijati z ustavno pritožbo, je sodba Višjega sodišča, zato je rok za vložitev ustavne pritožbe pričel teči z vročitvijo te sodbe. Kot izhaja iz navedb stranke v predlogu Državnemu tožilstvu za vložitev zahteve za varstvo zakonitosti v tej zadevi z dne 22. 2. 2001 in iz dopisa Državnega tožilstva z dne 6. 3. 2001, je bila sodba Višjega sodišča ustavni pritožnici oziroma njenemu pooblaščencu vročena dne 6. 12. 2000. Ustavna pritožba, vložena dne 25. 4. 2001, je torej prepozna.

Predlog Državnemu tožilstvu za vložitev zahteve za varstvo zakonitosti na tek roka za vložitev ustavne pritožbe ne vpliva.

Ustavna pritožnica izpodbija tudi dopis, s katerim jo je Državno tožilstvo obvestilo, da ne bo vložilo zahteve za varstvo zakonitosti. Po določbi prvega odstavka 50. člena ZUstS lahko vsakdo vloži ustavno pritožbo, če meni, da mu je s posamičnim aktom državnega organa, organa lokalne skupnosti ali nosilca javnih pooblastil kršena njegova človekova pravica ali temeljna svoboščina. Izpodbijani dopis ni posamičen akt v smislu 50. člena ZUstS, s katerim bi bilo odločeno o kakšni pritožničini pravici ali obveznosti. Ustavna pritožba zoper dopis Državnega tožilstva je zato nedopustna.

Ker je ustavna pritožba zoper sodbi sodišč prepozna, zoper dopis Državnega tožilstva pa nedopustna, jo je Ustavno sodišče zavrglo.

Senat Ustavnega sodišča je sprejel ta sklep na podlagi prve alinee prvega odstavka 55. člena ZUstS in prvega odstavka 55. člena v zvezi s prvim odstavkom 50. člena ZUstS ter na podlagi prve alinee 52. člena Poslovnika Ustavnega sodišča Republike Slovenije (Uradni list RS, št. 49/98) v sestavi: predsednik senata dr. Lojze Ude ter člana Franc Testen in dr. Dragica Wedam-Lukić.

Predsednik senata:

dr. Lojze Ude